અમદાવાદ તા.૧૭: વીએચપીમાંથી ડો. પ્રવિણ તોગડિયાની હાકલપટ્ટી બાદ તોગડિયાએ અમદાવાદમાં ઉપવાસ આંદોલન કર્યા છે. ત્યારે હાર્દિકે તેમના ઉપવાસને સમર્થન જાહેર કર્યુ છે. ઉપરાંત તોગડિયાના ઉપવાસ સ્થળે હાર્દિકના પિતા પણ હાજર રહેશે ત્યારે હવે ગુજરાતના રાજકારણમાં ભાજપ સામે લડવા માટે હાર્દિક અને તોગડિયા એક થઇ રહ્યા છે. જેના લીધે આગામી ૨૦૧૯ની ચૂંટણીમાં ભાજપને મોટો ફટકો પડે તેવી શકયતા સેવાઇ રહી છે. ડો. તોગડિયાની વીએચપીમાંથી હકાલપટ્ટી બાદ ગુજરાતનું રાજકારણ એક નવા જ વળાંકે આવીને ઉભું છે. આગામી દિવસોમાં હિન્દુ પાટીદાર સમાજના આગેવાન એવા ડો. તોગડિયા અને પાટીદાર અનામત આંદોલનના નેતા હાર્દિક પટેલ એક થઇને ૨૦૧૯ની ની લોકસભા ચૂંટણી માટેની નવી વ્યુહરચના ઘડી રહ્યા છે તેવી ચર્ચા છે. આમ બીજેપી સામે હિન્દુત્વ અને પાટીદારનું સામાજિક અને રાજકિય કાર્ડ રમાશે. તે નિશ્ચિતબન્યું છે. ખાસ કરીને આ બંને નેતાઓ ભાજપની વિરૂધ્ધમાં હોવાથી પાછલા બારણે કોંગ્રેસનો સાથ લઇ આગળ વધે એ દિશામાં નવું સમિકરણ રચાઇ રહ્યું છે હોવાનું મનાય છે. ડો. તોગડિયા અને હાર્દિકના સંબંધો સારા રહ્યા છે. હાર્દિકના આંદોલન સમયે તોગડિયાએ પડદા પાછળ રહીને પાટીદાર અનામત આંદોલનને ટેકો આપ્યો હતો. તેવી વાત છે. માત્ર એટલું જ નહીં ડો. તોગડિયાને જે મુશ્કેલીઓ નડી તે દરમિયાન હાર્દિક પટેલ તેની પડખે રહ્યો હતો. ડો. તોગડિયા આમરણાંત ઉપવાસની સાથે નવા સંગઠનની રચનાની દિશામાં આગળ વધવાના છે. ત્યારે હાર્દિક પટેલ પણ તેમના આ નિર્ણય સાથે રહે તેવી શકયતા છે. વિશ્વ હિન્દુ પરિષદના અધ્યક્ષની ચૂંટણીમાં ડો. તોગડિયા ગ્રુપના પરાજય થયા બાદ તેમણે ૧૭ એપ્રિલે અમદાવાદમાં ઉપવાસ પર બેસવાની જાહેરાત કરી હતી. પહેલાં આ ઉપવાસ કાર્યક્રમ બત્રીસી હોલમાં રાખવાનું આયોજન કરવામાં આવ્યું હતું. પરંતુ અચાનક જ ઉપવાસ સ્થળ બદલાયું છે.